O‘zbekiston Respublikasi bosh vaziri Abdulla Aripov 28 mart kuni Moskvada Rossiya Federatsiyasi bosh vaziri Dmitriy Medvedev bilan uchrashuv o‘tkazadi. Bu haqda Rossiya hukumatidagi manbaga asoslangan holda RIA Novosti agentligi xabar bergan. Xabarda aytilishicha, hukumat rahbarlari ikki mamlakatning iqtisodiy hamkorligi masalasini muhokama qilishadi. Vazirlar savdo-iqtisodiy hamkorlik, energetika sohasidagi qo‘shma loyihalarni amalga oshirish, transport va qishloq xo‘jaligi, shuningdek, madaniy-gumanitar sohalardagi hamkorlik masalalarini ko‘rib chiqishi kutilmoqda. Eslatib o‘tamiz, aprel oyi boshida O‘zbekiston prezidenti Shavkat Mirziyoyev Rossiyaga davlat tashrifi bilan boradi.